Document ID: 32014D0099

KOMISJONI RAKENDUSOTSUS,
18. veebruar 2014,
milles sätestatakse loetelu piirkondadest, mis on kõlblikud abi saamiseks Euroopa Regionaalarengu Fondist ja Euroopa Sotsiaalfondist, ning liikmesriikidest, mis on kõlblikud abi saamiseks Ühtekuuluvusfondist ajavahemikul 2014-2020
(teatavaks tehtud numbri C(2014) 974 all)
(2014/99/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ning Euroopa Merendus- ja Kalandusfondi kohta ning tunnistatakse kehtetuks määrus (EÜ) nr 1083/2006, (1) eriti selle artikli 90 lõiget 4,
ning arvestades järgmist:
(1)
Euroopa Regionaalarengu Fond ja Euroopa Sotsiaalfond toetavad majanduskasvu ja tööhõivesse investeerimise eesmärki kõigis piirkondades, mis vastavad ühise statistiliste territoriaalüksuste liigituse 2. tasandile (edaspidi „NUTS 2. tasand), mis loodi Euroopa Parlamendi ja nõukogu määrusega (EÜ) nr 1059/2003, (2) mida on muudetud komisjoni määrusega (EÜ) nr 105/2007 (3).
(2)
Määruse (EL) nr 1303/2013 artikli 90 lõike 4 kohaselt on vaja, et komisjon koostaks loetelu NUTS 2. tasandi piirkondadest, mis täidavad iga kolme piirkondade kategooria (vähem arenenud piirkonnad, üleminekupiirkonnad ja enam arenenud piirkonnad) vastavaid kriteeriume.
(3)
Vastavalt määruse (EL) nr 1303/2013 artikli 90 lõikele 4 on lisaks vaja, et komisjon koostaks loetelu nendest liikmesriikidest, mis on rahastamiskõlblikud abi saamiseks Ühtekuuluvusfondist, ja loetelu liikmesriikidest, mis saavad Ühtekuuluvusfondist üleminekuperioodil eritoetust.
(4)
Võttes arvesse Euroopa Ülemkogu 7.-8. veebruari 2013. aasta järelduste (mitmeaastase finantsraamistiku kohta aastateks 2014-20) punkti 32, võivad liikmesriigi taotlusel NUTS 2. tasandi piirkonnad, mis on liidetud komisjoni määrusega (EL) nr 31/2011 (4) ja juhul kui muudetud NUTS liigituse kohaldamine muudab ühe või mitme asjaomase piirkonna abikõlblikkuse kategooriat, moodustada osa kategooriast, mis määratakse kindlaks muudetud NUTS piirkonna tasandil. Seetõttu peaks käesolev otsus olema kooskõlas kõnealuste järeldustega.
(5)
NUTS 2. tasandi piirkondade koodid ja nimed, mida kohaldatakse alates 1. jaanuarist 2012 vastavalt määrusele (EL) nr 31/2011, tuleks läbipaistvuse huvides samuti lisada käesoleva otsuse lisadele.
(6)
Abikõlblike piirkondade ja liikmesriikide loetelu tuleks seega vastavalt muuta,
ON VASTU VÕTNUD KÄESOLEVA OTSUSE:
Artikkel 1
Piirkonnad, mis on kõlblikud abi saamiseks Euroopa Regionaalarengu Fondist ja Euroopa Sotsiaalfondist vähem arenenud piirkondade kategooria kohaselt, on loetletud I lisas.
Artikkel 2
Piirkonnad, mis on kõlblikud abi saamiseks Euroopa Regionaalarengu Fondist ja Euroopa Sotsiaalfondist üleminekupiirkondade kategooria kohaselt, on loetletud II lisas.
Artikkel 3
Piirkonnad, mis on kõlblikud abi saamiseks Euroopa Regionaalarengu Fondist ja Euroopa Sotsiaalfondist enam arenenud piirkondade kategooria kohaselt, on loetletud III lisas.
Artikkel 4
Ühtekuuluvusfondist abi saamiseks kõlblikud riigid on loetletud IV lisas.
Artikkel 5
Ühtekuuluvusfondist üleminekuperioodil eritoetuse saamiseks kõlblikud riigid on loetletud V lisas.
Artikkel 6
Käesolev otsus on adresseeritud liikmesriikidele.
Brüssel, 18. veebruar 2014

Labels: 18
15
19